# Par MiFIR darījumu ziņošanas jautājumiem

Finanšu instrumentu tirgus dalībniekiem, kuri klientiem sniedz ieguldījumu pakalpojumus, ir jāievēro Komisijas 28.07.2016. Deleģētā regula (ES) Nr. 2017/590, ar ko Eiropas Parlamenta un Padomes Regulu (ES) Nr. 600/2014 (tālāk tekstā – MiFIR) papildina attiecībā uz regulatīvajiem tehniskajiem standartiem ziņošanai par darījumiem kompetentajām iestādēm, (tālāk tekstā – Regula Nr. 2017/590). Minētais Eiropas Savienības tiesību akts ir tieši piemērojams visās Eiropas Savienības dalībvalstīs. Papildus Eiropas Savienības tiešā veidā piemērojamam regulējumam finanšu instrumentu tirgus dalībnieki savā darbībā ievēro arī Finanšu instrumentu tirgus likumu. Finanšu un kapitāla tirgus komisija (tālāk tekstā – FKTK) vērš uzmanību, ka tai nav tiesību sniegt oficiālu tiesību normu skaidrojumu.

Tomēr, lai finanšu instrumentu tirgus dalībnieki konsekventi piemērotu minētos tiesību aktus Latvijas finanšu sektoram, FKTK pauž savu viedokli, sniedzot atbildes uz finanšu instrumentu tirgus dalībnieku (tālāk tekstā arī – tirgus dalībnieki) biežāk uzdotajiem jautājumiem. Vienlaikus FKTK vērš uzmanību – ja kāds no Eiropas Vērtspapīru un tirgu iestādes turpmāk publiskotajiem paziņojumiem, kurā tiks sniegts skaidrojums par atsevišķu Finanšu instrumentu tirgus direktīvas (tālāk tekstā – MiFID II) regulējuma prasību piemērošanu, būs citādāks nekā FKTK tālāk paustais viedoklis, arī FKTK viedoklis tiks mainīts atbilstoši tam, kāda būs kopējā pieeja Eiropas Savienības dalībvalstīs attiecīgajā MiFID II regulējuma piemērošanas jautājumā.

**1. jautājums:** Attiecībā uz MiFIR darījumu ziņošanas pienākumu – vai ieguldījumu fondiem un pensiju plāniem ir nepieciešams katram savs LEI kods un vai ziņojumā ir jānorāda katra fonda LEI "klients" laukā, vai tomēr LEI kods var tikt piešķirts tikai ieguldījumu pārvaldes sabiedrībai (tālāk tekstā – IPAS) kā juridiskai personai, kas ir pilnvarota pieņemt lēmumus par ieguldījumiem fonda un pensiju plāna vārdā? Vai ir pieļaujams, ka MiFIR ziņojumi par fondu darījumiem ir sniedzami, norādot laukā "klients" IPAS LEI kodu?

**Atbilde:** Regula Nr. 2017/590 neparedz pienākumu katram ieguldījumu fondam vai pensiju plānam saņemt savu LEI kodu, un tādējādi ir iespējama ziņošana par ieguldījumu fondu un pensiju plānu darījumiem, izmantojot tās pārvaldnieka – IPAS – LEI kodu.

**2. jautājums: Vai finanšu tirgus dalībniekiem MiFIR darījumu ziņošanas sistēmā jāziņo par obligātās akciju atpirkšanas gadījumiem?**

**Atbilde:** Ja obligātās akciju atpirkšanas gadījumos klientam ir izvēles iespēja iesniegt akciju pārdošanas pieteikumu, tad jāveic MiFIR darījumu ziņošana. Ja klientam nav jāiesniedz akciju pārdošanas pieteikums un notiek galīgā akciju atpirkšana, tad tirgus dalībniekiem nav jāziņopar galīgo akciju atpirkšanas darījumu.